Document ID: /roh_data/filtered/fineweb-2-filterrobots_roh.jsonl.gz/61719

En il cumbat cunter memia bler zutger en mangiativas datti in success en Svizra. Sco la «NZZ am Sonntag» rapporta, sajan ils producents da bavrondas rinfrestgantas e da latg maschadada sco er da quagliadas s’obligads d’agiuntar pli pauc zutger a lur products.
Reducziun per 10% fin il 2024
Concret sajan tuttas interpresas relevantas prontas da reducir la quantitad da zutger en lur products per 10% enfin la fin dal 2024. Quai ha communitgà l’Uffizi federal da segirezza alimentara e fatgs veterinars envers la gasetta da la dumengia. Tenor quai è la reducziun in cumpromiss. La Confederaziun vuleva atgnamain reducir la quantitad da zutger per 20%.
Betg tut las bavrondas dultschas pertutgadas
Dentant na munta la cunvegna betg che tut las bavrondas dultschas cuntegnan en l’avegnir damain zutger. Decisiv è il portfolio da las interpresas. Sco referenza vala il 2019. Durant che la Confederaziun tschertga il dialog cun l’industria, han auters stadis introducì ina taglia sin zutger.